MT Il-Ġurnal Uffiċjali tal-Unjoni Ewropea C 134/49

Pubblikazzjoni ta’ applikazzjoni skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

2013/C 134/11

Din il-pubblikazzjoni tikkonferixxi d-dritt ta’ oġġezzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1).

DOKUMENT UNIKU

IR-REGOLAMENT TAL-KUNSILL (KE) Nru 510/2006

dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel (2)

“WATERFORD BLAA”/“BLAA”

Nru tal-KE: IE-PGI-0005-0980-05.03.2012

IĠP ( X ) DPO ( )

1. Isem

“Waterford Blaa”/“Blaa”

2. Stat Membru jew pajjiż terz

L-Irlanda

3. Deskrizzjoni tal-prodott agrikolu jew tal-oġġett tal-ikel

3.1. Tip ta’ prodott

Klassi 2.4. Ħobż, ikel magħmul bl-għaġina, kejkijiet, ħlewwiet, gallettini u oġġetti oħra tal-furnar

3.2. Deskrizzjoni tal-prodott li japplika għalih l-isem f’(1)

“Waterford Blaa”/“Blaa” hija panina tal-ħobż abjad ratba li tingħaraf b’mod ċar mill-wiċċ abjad tagħha mgħotti bid-dqiq.

Il-panina għandha l-karatteristiċi li ġejjin:

Forma “Waterford Blaa”/“Blaa” tista’ tkun tonda jew kwadra. Hija ħobża li tqarmeċ u hija wkoll ratba, u l-għamla tagħha ssir fit-tond bħal ballun, iżda peress li fil-forn l-blalen jespandu, dawn jeħlu ma' xulxin, u għalhekk meta jkunu lesti u jiġu separati minn xulxin ikollhom forma kwadra, iżda l-parti ta’ fuq tkun qisha koppla u allura jidhru tondi.

Daqs “Waterford Blaa”/“Blaa” hija 3-4,5 ċm għolja b’dijametru ta’ 8-12-il ċm u tiżen bejn 40-65 g.

Preżentazzjoni “Waterford Blaa”/“Blaa” tista’ tiġi ppreżentata f’żewġ modi differenti: Tqarmeċ Panina tal-ħobż rustiku kwadra jew tonda fejn il-wiċċ li jqarmeċ ikun qisu koppla tonda bid-dqiq fuqha. Tqarmeċ mal-ewwel gidma, imbagħad meta tomgħodha għandha togħma sottili ta’ xgħir li tiżviluppa f’togħma morra pjaċevoli li tirriżulta mill-qoxra skura li tkun issajret sew. Ratba Panina ratba u kwadra, ovali jew tonda definita sew, ċara fil-kulur u b’ħafna dqiq fuq il-wiċċ. Ħarira ħelwa, togħma ta’ xgħir, sawra ħafifa iżda soda u ddub f’ħalqek.

3.3. Materja prima (għall-prodotti pproċessati biss)

— dqiq qawwi tal-furnara mingħajr preżervattivi

— melħ tal-mejda

— ħmira kkompressata

— kondizzjonatur tal-għaġina

— ilma

3.4. Għalf (għall-prodotti li ġejjin mill-annimali biss)

—

3.5. Stadji speċifiċi tal-produzzjoni li għandhom jsiru fiż-żona ġeografika ddefinita

— Stadju 1 Issir it-taħlita

— Stadju 2 Titħalla toqgħod

— Stadju 3 Tingħata l-forma

— Stadju 4 Tinqasam u titħalla toqgħod (jiżdied id-dqiq)

— Stadju 5 Tiġi ċċattjata u rrumblata (jiżdied id-dqiq)

— Stadju 6 Titħalla toqgħod waqt il-fermentazzjoni (jiżdied id-dqiq)

— Stadju 7 Tinħema

— Stadju 8 Tiġi vvalutata

— Stadju 9 Titħalla tiffriska

3.6. Regoli speċifiċi għat-tqattigħ, għall-ħakk, għall-ippakkjar, eċċ.

—

3.7. Regoli speċifiċi għat-tikkettar

—

4. Definizzjoni fil-qosor taż-żona ġeografika

Iż-żona ġeografika hija ristretta għaż-żona ġeografika magħrufa bħala l-County Waterford kollha, u għal dik il-parti ta’ South County Kilkenny li tingħaqad direttament ma’ County Waterford, li hija magħmula mid-diviżjonijiet elettorali Ullid u Dunkitt, li huwa parti miż-żona elettorali ta’ Piltown li tinsab fin-nofsinhar. Ix-xmara Blackwater tgħaddi miż-żona u tinkludi l-art tal-bliet ta’ Dangan, Narabawn, Moolum, Newtown, Skeard, Greenvilleand u Ullid.

5. Rabta maż-żona ġeografika

5.1. Speċifiċità taż-żona ġeografika

It-tradizzjoni tal-ħami tal-panini “Waterford Blaa” tmur lura għall-wasla tal-Ugonotti. F'dak iż-żmien, u matul il-Medjuevu, Waterford kienet belt kummerċjali b’saħħitha, fejn il-prodotti tal-ġilda, il-qamħ, id-dqiq, il-butir u prodotti agrikoli oħrajn miż-żona ta' madwar Waterford ġew ittrasportati lejn u mill-Ingilterra u l-kontinent, primarjament lejn Spanja, Franza u l-Italja.

Matul il-gwerra ċivili r-reġistri ġew meqrudin u għalhekk l-istorja bil-fomm tgħid li fl-1685, parti kbira tal-Protestanti Franċiżi ġew eżiljati lejn kwalunkwe pajjiż li kien lest jilqagħhom, inklużi l-Ingilterra u l-Irlanda. Waterford sar post attraenti għar-refuġjati Franċiżi għaliex kien faċli li wieħed jaċċessah; qegħidhom f’post li kien f’distanza konvenjenti mix-xtut tagħhom, li kieku ċ-ċirkustanzi kienu jagħmluha possibbli għalihom li jirritornaw; u kellu port kummerċjali li kien kapaċi jiżviluppa l-abbiltajiet merkantili mill-iktar imprenditorjali.

Skont it-tradizzjoni bil-fomm tal-perjodu, l-Ugonotti introduċew prodott tal-ħobż magħmul mill-fdal tal-biċċiet tal-għaġina lejn l-aħħar tas-seklu sbatax. Il-furnara ta' Waterford huma tal-fehma li meta l-Ugonotti introduċew il-“Waterford Blaa”/“Blaa” kienu jsejħulu “blaad” jew “blanc”, u hekk kif il-prodott sar iktar popolari l-furnara ta’ Ugonot bdew jagħmlu l-għaġina speċifika għall-manifattura tiegħu. Aktar tard l-isem “blaad” jew “blanc” ikkorrompewh għal “Blaa”, isem li għadu jeżisti sal-lum.

Matul il-bidu tas-seklu 19, sar iktar popolari, l-aktar fost il-fqar, meta l-fondatur tal-Christian Brothers, Brother Edmund Ignatius Rice (1762-1844) beda jaħmi l-“Waterford Blaa”/“Blaa” fil-forn tiegħu f’Mount Sion fil-Belt ta’ Waterford, fl-1802. Is-sempliċità tal-ingredjenti bażiċi tal-“Waterford Blaa”/“Blaa” għamluh prodott li ma jiswix flus u popolari mal-popolazzjoni lokali.

Il-ħiliet meħtieġa biex jiġi prodott “Waterford Blaa”/“Blaa” huma speċjalizzati u għaddew minn ġenerazzjoni għall-oħra mingħand l-Ugonotti. L-għaġina b’saħħitha tirrekjedi ħafna manipulazzjoni, matul id-diversi stadji tal-produzzjoni jiżdidilha d-dqiq mill-inqas tliet darbiet, u l-prodott finali qabel jinħema jiġi ċċattjat bl-idejn; dan jiżgura li l-prodott ma jistax jiġi prodott biss bil-magni u li s-sawra u t-togħma tal-prodott huma konsistenti.

5.2. Speċifiċità tal-prodott

B’differenza minn prodotti oħra f’din il-kategorija, il-“Waterford Blaa”/“Blaa” ma fihx preservattivi jew arrikkament, u huwa magħmul biss minn dqiq qawwi tal-furnara mingħajr preżervattivi, u minn melħ tal-mejda, ħmira kompressata, kondizzjonatur tal-għaġina u ilma.

Iż-żieda tad-dqiq tagħti lill-prodott l-għamla bajda fuq il-wiċċ li tirriżulta fl-apparenza raffa u mqarqċa tal-“Waterford Blaa”/“Blaa” li hija karatteristika tal-prodott. Peress li l-“Waterford Blaa”/“Blaa” ma jinħmewx bil-fwar, il-kwantità kbira ta’ trab tad-dqiq hija kemm għall-protezzjoni mis-sħana tal-forn kif ukoll biex ittejjeb l-apparenza. Matul il-proċess tal-produzzjoni kollu tal-“Waterford Blaa”/“Blaa”, isir użu eċċessiv tad-dqiq, fl-iffurmar, meta jitħallew joqogħdu, eċċ., u jista’ jkun hemm ukoll id-dqiq fil-qiegħ.

Il-“Waterford Blaa”/“Blaa” huma karatteristikament mhux ta’ daqs u forma uniformi.

L-għaġina li tintuża biex isir il-“Waterford Blaa”/“Blaa” hija iżjed b’saħħitha u ma fihiex daqshekk ilma bħal prodotti oħra. Il-“Waterford Blaa”/“Blaa” jinħmew għal iżjed fit-tul, u b’hekk tiġi prodotta qoxra iżjed b’saħħitha li fiha t-togħma distintiva tax-xgħir. Il-proċess tal-iċċattjar bl-idejn li jagħmlu l-produtturi jiżgura l-forma irregolari u l-karatteristiċi distintivi.

Il-“Waterford Blaa”/“Blaa” hija prodott popolari tal-kolazzjoni li normalment jinħema bil-lejl u jinbiegħ bħala prodott tal-ħobż li normalment jittiekel bil-butir jew bħala spuntin f'nofs il-jum biex isiru s-sandwiches b'varjetà ta' mili, inklużi l-patata moqlija, id-dillsk, il-flett tal-istejk Irlandiż u r-relish. Madankollu, hemm twemmin popolari li l-“Waterford Blaa”/“Blaa” hija l-itjeb meta tinqasam bl-idejn u tittiekel friska, dritt mill-forn.

5.3. Rabta kawżali bejn iż-żona ġeografika u l-kwalità jew il-karatteristiċi tal-prodott (għad-DPO) jew il-kwalità speċifika, ir-reputazzjoni jew karatteristiċi oħra tal-prodott (għall-IĠP)

Ir-rabta bejn il-“Waterford Blaa”/“Blaa” u ż-żona hija bbażata fuq ir-reputazzjoni tal-prodott, il-metodu tal-produzzjoni tradizzjonali deskritt hawn taħtm u l-karatteristiċi speċifiċi tal-prodott deskritti fit-taqsima 5.2.

Ir-reputazzjoni tal-“Waterford Blaa”/“Blaa” ġejja mill-għeruq storiċi tagħha; il-manifattura tal-“Waterford Blaa”/“Blaa” bdiet meta waslu l-Ugonotti Franċiżi fis-seklu 17, li għallmu lill-popolazzjoni lokali kif jaħmu l-“Waterford Blaa”/“Blaa”.

Ir-reputazzjoni tal-“Waterford Blaa”/“Blaa” tant hija kbira li dehret ukoll f’pubblikazzjonijiet bħal “Well!: Recollections of Waterford in the 1940s and 1950s” ta’ Eddie Wymberry.

Matul is-snin ir-reputazzjoni tal-prodott baqgħet. Fir-rebbiegħa tal-1962, vann tal-ġarr tal-“Waterford Blaa” spiċċa fl-aħbarijiet lokali meta l-brejk tal-idejn ma ħadimx sew u dan il-vann spiċċa baqa' sejjer għan-niżla u b'riżultat ta' dan is-sewwieq spiċċa maqbud bejn il-vann u l-ħajt li daħal il-vann fih.

Din il-panina għandha reputazzjoni li lill-ħaddiema ssostniehom, inklużi dawk tal-Waterford Crystal Factory. F’artiklu li deher fil-gazzetta “Muster Express” fit-30 ta’ Jannar 2004, jintqal li “Huwa fatt magħruf li ħafna kreazzjonijiet kumplessi tal-kristall saru fuq stonku mimli bil-blaa friski midluka bil-butir”.

Fit-Taste Festivals Ireland/Euro-toques Food Awards tal-2008, il-furnara tal-“Waterford Blaa”/“Blaa” rebħu premju għall-preżervazzjoni ta’ prodott reġjonali tradizzjonali, il-“Waterford Blaa”/“Blaa” għaliex huwa wieħed mill-prodotti tal-ikel distinti tar-reġjun fl-Irlanda u jmur iktar lura mis-sena 1700. Il-“Waterford Blaa”/“Blaa” tant hija versatili u tant tifforma parti integrali mill-ħajja ta’ kuljum f’Waterford li r-riċetta tradizzjonali tagħha rnexxielha tibqa' teżisti wara ħafna ġenerazzjonijiet.

L-isem huwa sinonimu maż-żona, u spiss jintuża bħala simbolu ta’ Waterford; il-programm ta’ filgħodu fuq l-istazzjon tar-radju lokali, WLR FM, “The Big Blaa Breakfast Show”, fiż-żona ta’ “Waterford Blaa”/“Blaa” jintuża wkoll biex jippromwovi l-avvenimenti lokali, il-“Fleadh Blaa Hooley!”, avveniment tal-mużika tradizzjonali li sar għall-ġbir ta' fondi għall-Waterford Festival of Food, Dungarvan and Fleadh Cheoil na Mumhan (Munster Fleadh) tal-2012.

Il-“Waterford Blaa”/“Blaa” tingħaraf mill-apparenza tagħha tad-dqiq imqarqaċ, il-forma irregolari, is-sawra li tingħomod u t-togħma ta' xgħir. Dan huwa riżultat tal-metodi użati mill-furnara bl-użu ta’ tekniki tradizzjonali tal-Ugonotti (il-manipulazzjoni, iż-żieda tad-dqiq, l-iċċattjar bl-idejn u l-proċess tal-ħami) bl-użu tar-riċetta sempliċi tradizzjonali.

Referenza għall-pubblikazzjoni tal-ispeċifikazzjoni

(L-Artikolu 5(7) tar-Regolament (KE) Nru 510/2006 (3))

http://www.agriculture.gov.ie/gi/pdopgitsg-protectedfoodnames/products/

(1) ĠU L 343, 14.12.2012, p. 1.

(2) Sostitwit bir-Regolament (UE) Nru 1151/2012.

(3) Ara n-nota f’qiegħ il-paġna Nru 2.